
			Sinopsi

			L’accés a l’habitatge s’ha convertit en un problema. Els preus dels lloguers pugen i expulsen els veïns, i als joves els costa cada cop més emancipar-se. Però, fora de les dinàmiques del mercat, hem pensat què provoca aquesta situació?

			Quines són les arrels del rendisme immobiliari? Com s’ho fan els rendistes per xuclar els recursos econòmics de la societat? Les polítiques urbanístiques, la fiscalitat, el finançament municipal, els règims de propietat i tota una bateria de decisions institucionals han contribuït a fer que l’habitatge i el sòl esdevinguin una eina per extreure rendes a costa de la majoria de la població. Barcelona n’és un cas paradigmàtic, però les mateixes dinàmiques es reprodueixen a tota la nació.

			«Una ciutat justa i democràtica on viure valgui la pena».

			El rendisme afecta no només a qui no té casa, sinó que també repercuteix en la capacitat d’inversió productiva, els salaris i l’economia que crea valor. La turistificació, la gentrificació i l’especulació transformen barris i pobles sencers i desplacen persones i famílies cada cop més lluny.

			Entendre com hem arribat fins aquí és el primer pas per imaginar una manera de viure millor. Perquè una ciutat no és un actiu financer ni un parc temàtic: és un lloc per viure.

		

		

		
			Taula

			La pàtria: una casa per viure-hi

			Oriol Junqueras

			Introducció

			El mercat de l’habitatge i el rendisme

			El mercat de l’habitatge

			El rendisme

			El rendisme al mercat de l’habitatge

			El capitalisme de serveis i la ciutat global (o no tan global)

			Com el rendisme canvia els barris per culpa de la gentrificació

			La gentrificació com a fruit de la demanda

			El rent gap: l’oferta immobiliària com a causa de la gentrificació

			Potencialitats i límits de la bretxa de renda

			Amb què ens quedem? Una concepció de la gentrificació 

			El neoliberalisme és el garant del rendisme global

			Equilibris inestables i foment del rendisme

			La gentrificació en un marc neoliberal

			

			Les bretxes de renda a casa nostra

			El mercat de l’habitatge espanyol

			La governança urbana a favor del creixement

			Les bretxes de renda reconfiguren Barcelona

			El lloguer turístic

			El Poblenou: el «model Barcelona» com a generador de bretxes de renda

			Ciutat Meridiana: bretxes de renda sense gentrificació

			Tothom treballa, tret del solar buit: la destrucció de Vallcarca

			Conclusió

			I ara què fem?

			Desmercantilitzar el sòl i l’habitatge

			Unes ciutats agradables i justes per a tothom

			Referències

			Agraïments

		

		

		
			La pàtria: una casa per viure-hi

			Oriol Junqueras

			La crisi de l’habitatge s’ha convertit en una de les grans qüestions polítiques, econòmiques i socials de la nostra època. A Barcelona, a Catalunya i al conjunt dels Països Catalans, l’accés a un habitatge digne ha deixat de ser una preocupació limitada als sectors més vulnerables per esdevenir una angoixa compartida per una part creixent de la població. Joves que no poden emancipar-se, famílies expulsades dels seus barris, treballadors que han de destinar una part desproporcionada dels seus ingressos al lloguer o a la hipoteca, empreses que tenen dificultats per atraure i retenir talent a causa del cost de la vida, municipis que perden població resident i comunitats que es desfan sota la pressió especulativa: tots aquests fenòmens formen part d’una mateixa realitat.

			Tanmateix, malgrat la centralitat que ha adquirit el debat sobre l’habitatge, sovint les discussions públiques es mouen en la superfície dels problemes. Es parla de preus, de promocions immobiliàries, de regulacions puntuals, de tipus d’interès o de dinàmiques conjunturals del mercat. Tot això és important, sens dubte. Però les preguntes fonamentals són unes altres. Per què els incentius econòmics s’han orientat de manera tan persistent cap a la captura de rendes immobiliàries? Per què les institucions han afavorit sistemàticament determinats usos del sòl i determinades formes d’acumulació patrimonial? Per què, malgrat dècades de reformes, el problema no només no s’ha resolt, sinó que sembla agreujar-se?

			

			Aquestes són precisament les preguntes que animen el llibre que el lector té a les mans.

			A Viure de renda, Marc Bosch i Matas ens convida a mirar més enllà dels símptomes i a examinar les estructures profundes que han configurat el model urbà i territorial contemporani. El seu objecte d’estudi no és únicament el mercat immobiliari, sinó el conjunt de regles formals i informals, incentius, relacions de poder i mecanismes institucionals que han convertit la renda del sòl i de l’habitatge en una de les principals vies d’acumulació de riquesa de la nostra societat.

			El concepte de rendisme ocupa un lloc central en aquesta obra. No es tracta simplement d’una categoria econòmica, sinó d’una manera d’entendre les relacions entre economia, política i territori. El rendisme apareix quan la generació de riquesa depèn menys de la innovació, del treball, de la inversió productiva o de la creació de valor, i més de la possessió d’actius escassos que permeten extreure rendes de la resta de la societat. En el cas que ens ocupa, aquests actius són principalment el sòl urbà i l’habitatge.

			Una de les grans aportacions del llibre és mostrar que el rendisme immobiliari no és un fenomen accidental ni una desviació puntual del sistema econòmic, sinó el resultat d’una arquitectura institucional concreta. La crisi de l’habitatge no és simplement una «fallada de mercat», una anomalia en el que hauria de ser el funcionament natural del mercat de l’habitatge. Com diu l’autor, «el mercat del sòl (com, de fet, qualsevol altre mercat) no té res de “natural” o apolític, sinó que existeix perquè hi ha unes polítiques públiques que permeten i fomenten que existeixi». Les normes urbanístiques, els mecanismes de finançament municipal, els règims de propietat, la fiscalitat, les polítiques d’infraestructures i moltes altres decisions acumulades al llarg de dècades han contribuït a configurar un entorn favorable a la captura de rendes. El lector descobrirà que darrere de moltes disfuncions aparentment independents hi ha una mateixa lògica estructural.

			Tot i que l’anàlisi se centra especialment en Barcelona, seria un error interpretar aquesta obra com un estudi estrictament local. Barcelona és, sens dubte, un cas destacat de cara a observar les dinàmiques aquí descrites. La seva projecció internacional, la pressió turística, l’atracció d’inversió global (tot sovint, de caràcter especulatiu) i la intensitat dels processos de gentrificació han fet de la capital de Catalunya, malauradament, una mostra de fins on pot arribar l’urbanisme rendista. Però les tendències que aquí s’examinen transcendeixen àmpliament els límits de la capital catalana.

			De fet, una de les virtuts del llibre és suggerir constantment aquesta dimensió més àmplia. Les dificultats d’accés a l’habitatge que avui pateix Barcelona es reprodueixen, amb característiques pròpies, arreu dels Països Catalans. Mallorca ofereix probablement un dels exemples més dramàtics: l’expansió del turisme de masses, la pressió de la inversió especulativa estrangera i la transformació de l’habitatge en actiu financer han generat una situació en què una part creixent de la població local veu compromesa la seva possibilitat de continuar vivint a la seva pròpia terra. Al País Valencià, els processos de turistificació, gentrificació i especulació immobiliària també han alterat profundament l’estructura social de barris i municipis sencers. Fenòmens semblants poden observar-se, amb diferents intensitats, a moltes altres ciutats i viles dels Països Catalans.

			Les formes concretes poden variar, però la lògica de fons és la mateixa: una economia cada vegada més orientada a l’extracció de rendes immobiliàries i una societat que veu com el dret a habitar el territori queda subordinat a la seva rendibilitat financera. És sabut per tothom, excepte pels estaments més ­privilegiats, que disposar d’un habitatge digne és summament difícil, amb tot el que comporta: no tenir un habitatge digne i assequible ­suposa no tenir estabilitat per desenvolupar el propi projecte de vida, impedeix a les persones joves d’emancipar-se i formar una família i dificulta cada cop més l’estalvi o les despeses menys imprescindibles. Obliga a viure lluny de la feina, les amistats i la família, i desfà els llaços socials i dificulta l’arrelament. En el ­pitjor dels casos, afecta la salut física i mental de totes les persones que viuen en infrahabitatges, amuntegats en habitacions o, fins i tot, abocant les persones a viure sense llar.

			Ara bé, el rendisme immobiliari no perjudica únicament aquells que no tenen propietats o que pateixen dificultats residencials: les seves conseqüències afecten el conjunt de l’economia productiva. Quan una part creixent dels recursos d’una societat es destina a pagar rendes immobiliàries, disminueix la capacitat d’inversió en activitats productives. Quan el cost de l’habitatge es dispara, els salaris reals es redueixen. Quan les empreses han d’assumir indirectament aquests sobrecostos per poder contractar treballadors, la seva competitivitat també es veu erosionada.

			Per aquest motiu, el conflicte fonamental és, en gran part, un conflicte entre els drets socials i l’economia productiva, d’una banda, i l’economia rendista, de l’altra. Tant els treballadors i les treballadores com les empreses que creen valor comparteixen un interès objectiu a limitar la capacitat d’extracció de rendes associada al sòl i a l’habitatge. El rendisme actua com una mena d’impost privat que grava tota activitat econòmica i social i que desvia recursos cap a l’extracció de valor.

			Aquest enfocament permet comprendre per què afrontar la crisi de l’habitatge no és només una qüestió de justícia social, sinó també de desenvolupament econòmic. Les societats més dinàmiques són aquelles capaces de dirigir el talent, el capital i l’esforç cap a la innovació i la producció. Les societats que protegeixen el rendisme, en canvi, tendeixen a premiar la possessió d’actius per damunt de la creació de valor. El resultat acostuma a ser una economia menys competitiva, menys innovadora i més desigual.

			Però hi ha encara una altra dimensió del problema que sovint queda relegada a un segon pla. El rendisme immobiliari no constitueix només una amenaça per a la justícia social o per a l’eficiència econòmica: també representa un desafiament de primer ordre per a la continuïtat de la nació. Les nacions no existeixen úni­cament com a comunitats polítiques abstractes. Existeixen perquè hi ha territoris habitats, xarxes de relacions socials, memòries compartides, institucions locals, formes de vida quotidiana i cultures arrelades. Tot plegat es posa en risc quan els barris es converteixen en espais de consum temporal; els centres històrics es transformen en aparadors globals; i els residents són progressivament substituïts per fluxos de visitants o inversors absents.

			La conversió de ciutats i pobles en parcs temàtics és una forma de despossessió col·lectiva. Els espais urbans deixen de funcionar com a llocs de vida per convertir-se en escenaris de consum. Les comunitats perden densitat, continuïtat i capacitat de reproducció social. Les relacions de veïnatge es debiliten. Les xarxes associatives s’erosionen. La memòria dels llocs es dissol progressivament. Aquest procés té implicacions negatives, també, per a la llengua catalana. Les llengües no viuen en abstracte; viuen en comunitats concretes. Necessiten espais de socialització estables i entorns quotidians on la transmissió intergeneracional pugui produir-se de manera natural. Quan els barris es buiden d’habitants estables, la mobilitat residencial esdevé permanent i els vincles comunitaris es fragmenten, també es debiliten les condicions socials que fan possible la reproducció de la llengua.

			

			En aquest sentit, el rendisme immobiliari esdevé també una qüestió nacional. No perquè sigui l’única amenaça que afronta la llengua o la identitat nacional catalana, sinó perquè erosiona alguns dels fonaments materials sobre els quals descansen. La defensa del dret a l’habitatge, de l’arrelament territorial i de la cohesió comunitària està directament relacionada amb la construcció nacional.

			El mèrit principal d’aquest llibre és abordar aquest greu problema sense frivolitat, amb claredat analítica i rigor empíric. Marc Bosch i Matas evita tant les explicacions simplistes com les recep­tes fàcils. El lector hi trobarà una anàlisi rigorosa de les institucions, dels incentius i de les trajectòries històriques que han configurat l’actual model d’urbanisme rendista. Però hi trobarà també una reflexió més àmplia sobre el tipus de societat i economia que hem estat construint, i sobre les alternatives que podem imaginar i bastir.

			En una època marcada per la immediatesa del debat públic, aquesta obra reivindica la importància de pensar estructuralment. Ens recorda que les crisis no apareixen del no-res i que les solucions duradores exigeixen comprendre les causes profundes dels problemes. Entendre les arrels institucionals del rendisme és una condició necessària per imaginar un model socioeconòmic més just, més eficient i més consistent amb la continuïtat de la nostra comunitat nacional.

			Aquest llibre és, per tant, molt més que una aportació al debat sobre l’habitatge. És una invitació a repensar la relació entre economia, territori i poder. I és també una crida a recuperar la idea que les ciutats, els barris i els pobles no són actius financers ni parcs temàtics, sinó els espais on una societat construeix el seu futur compartit. Com deia Aristòfanes, la pàtria és el lloc on s’hi està bé. Una casa, vaja. Entendre les arrels i naturalesa de l’urbanisme rendista, com ens proposa Marc Bosch i Matas, és un primer pas per aconseguir que els Països Catalans tornin a ser, en efecte, una casa per viure-hi.

			Introducció

			L’habitatge és, des de fa anys, una de les preocupacions principals de la població de Catalunya. Els preus, tant de compra com de lloguer, s’han disparat a tot el país, particularment a les grans ciutats. Segons dades de l’Institut Català del Sòl, el 2024 el lloguer mitjà de Catalunya era de 643 euros al mes, mentre que a Barcelona s’enfilava fins a 1.147, 837 a l’Hospitalet de Llobregat, 795 a Sabadell, 767 a Girona, 741 a Mataró i 663 a Tarragona. Així, en el període 2000-2023, mentre que el preu de l’habitatge nou va créixer un 174,7 %, el de segona mà un 125,7 % i el de lloguer un 129,4 %, la renda familiar bruta disponible només va augmentar un 75,6 %. L’habitatge és, avui, molt més inassequible que ho era al final del segle passat: segons la fundació FOESSA, un 29,4 % de les llars catalanes estava en situació d’exclusió residencial el 2021, ja fos per culpa d’un habitatge inadequat o insegur o per unes despeses excessives lligades a la llar. No ens ha d’estranyar, doncs, que des del novembre del 2024 el principal problema que detecta la població de Catalunya sigui l’accés al lloc per viure, ­segons dades del Centre d’Estudis d’Opinió, que arriba a un 31 % de les persones enquestades en el baròmetre de novembre de 2025.

			En paral·lel, els moviments socials, particularment a les grans ciutats, fa quasi quinze anys que s’exclamen sobre la gentrificació. En un moment en què l’habitatge és cada cop menys accessible, es denuncia que la població dels barris «de tota la vida» l’està substituint un veïnat nou amb més poder adquisitiu, que els comerços de tota la vida estan sent substituïts (cafeteries d’especialitat, estudis de ioga…) i que, en definitiva, els barris estan canviant i s’estan fent hostils a les persones que hi volen viure, fins al punt que la població original és substituïda per nous veïns i veïnes amb més diners a la butxaca. La gentrificació, és, doncs, una expressió espacial de la desigualtat de renda: ens nega el dret de viure allà on volem, ens pren temps lliure amb desplaçaments més llargs a la feina, trenca relacions socials, ens allunya de familiars i amics (i això també ens fa perdre xarxes de suport). A més, com veurem, significa un saqueig del bé públic a favor de les persones més riques: el valor que crea la comunitat, el comerç de barri, les associacions de veïns o el patrimoni arquitectònic i natural esdevé un mecanisme per apujar els preus de lloguer i compra. Dit d’una altra manera, la gentrificació captura el valor que creem entre tots i totes i ens impedeix, a la majoria de nos­altres, gaudir-ne.

			Tot sovint, quan parlem del problema de l’habitatge, ho fem des de la perspectiva de les «fallades de mercat», és a dir, assumint que, en condicions ideals, el mercat seria l’eina adequada per garantir el dret a l’habitatge, però que, per circumstàncies diverses, no ho pot fer. Aquesta explicació, però, no és del tot correcta. 

			Com veurem, el mercat del sòl (de fet, com qualsevol altre mercat) no té res de «natural» o apolític, sinó que existeix perquè hi ha unes polítiques públiques que permeten i fomenten que existeixi. Com diu Jaime Palomera al seu magnífic assaig El segrest de l’habitatge, al mercat de l’habitatge es juga una partida de monopoli trucada: hi ha unes institucions polítiques concretes que fan que el mercat sigui desigual i permeti que els grans propietaris s’enriqueixin a costa de les classes llogateres. Això darrer és el que s’anomena «rendisme», i és clau per entendre les desigualtats en el mercat de l’habitatge i el fenomen de la gentrificació. 

			

			En definitiva, el rendisme consisteix a aconseguir uns ingressos no pas per la feina que es fa, sinó per allò que es posseeix. El mercat del sòl i de l’habitatge és, com veurem, un dels àmbits més eficients per «viure de renda», és a dir, per fer diners de les propietats que es tenen sense necessitat de treballar. Com anirem veient, és per culpa del rendisme i la voluntat de capturar rendes cada cop més grans que tenim gentrificació i desplaçament, i això fa que les persones i les institucions propietàries es quedin amb una quantitat cada cop més gran dels ingressos del treball de les persones llogateres, que tenen molt sovint molts menys ingressos.

			Viure de renda no vol ser una descripció quantitativa del rendisme i la gentrificació, tot i que farà servir dades quantitatives per explicar i il·lustrar els fenòmens que s’hi descriuen (vegeu, per exemple, Hochstenbach i Musterd 2018). Altres autors i autores ja ho han fet, i probablement més bé del que podria fer-se aquí. Tampoc no és una etnografia dels barris gentrificats. Malgrat que en parlarem, no vull centrar-me ni en les persones desplaçades ni en les desplaçadores. Tampoc no vull centrar-me en el cafè d’especialitat i els estudis de ioga. També hi ha molts altres autors que ho han fet molt bé i crec que tothom, excepte els més privilegiats, és conscient que els barris de les nostres ciutats estan canviant, que els comerços no són els mateixos i que els veïns de tota la vida ja no hi són. El patiment dels veïns i les veïnes que han de deixar casa seva és real i és, en gran part, el motiu pel qual m’he decidit a escriure aquestes pàgines, però no és on em vull centrar. Aquest estudi vol mirar per què les ciutats dels Països Catalans (en particular, Barcelona) estan esdevenint un espai de generació i captura de rendes, que ha portat a la gentrificació i els canvis profunds en el teixit comercial i econòmic, i què hi podem fer des de la ciutadania activa, els moviments socials i les institucions.

			

			Moltes vegades es presenta el rendisme i la gentrificació com un temporal que no es pot parar, que cal anar trampejant tan bé com es pugui o que només desapareixerà el dia que s’aboleixi el capitalisme d’una vegada per totes. El que vull demostrar és que aquests fenòmens depenen d’un entramat institucional molt concret que els manté i els fa possibles. Com veurem, és cert que el rendisme s’explica, essencialment, en un context econòmic i social molt concret: el capitalisme del

			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
				
			

			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
					La dispersió de l’activitat econòmica implica que les funcions centrals (gestió, finances, serveis) són més importants. Una empresa amb seu a Nova York, que produeix a Shenzhen i ven a Europa, té més necessitats de coordinació i gestió. Per tant, la gestió que exerceix el centre és més complexa i més voluminosa.

					Els quarters generals de les grans empreses externalitzen les funcions complexes, com ara la comptabilitat, les relacions públiques o els serveis TIC. Així doncs, es genera un entramat d’empreses especialitzades a prestar aquests serveis especialitzats i complexos.

					Les empreses de serveis estan subjectes a economies d’aglomeració en un context d’incertesa i rapidesa de l’activitat econòmica. Les ciutats esdevenen un lloc on aquestes empreses troben una àmplia gamma i una concentració espacial d’altres empreses, expertesa i possibles treballadors.

					Com més externalitzen les empreses multinacionals els seus serveis especialitzats, més llibertat tenen per moure’s físicament.

					Les empreses de serveis especialitzats ofereixen serveis globals. Per tant, necessiten una xarxa global de socis i filials que els permeti prestar serveis on sigui i per a qui sigui. El desenvolupament d’aquest sistema econòmic basat en els serveis especialitzats en una xarxa global suposa una separació cada cop més gran entre la ciutat i el territori que l’envolta.

					En les ciutats globals s’hi concentra un nombre d’empreses d’alt perfil econòmic i d’individus d’alt poder adquisitiu, la qual cosa suposa un augment de la desigualtat en aquestes urbs.

						Es genera un gran volum d’activitats de servei que tenen demanda en aquestes ciutats, com ara restauració o entreteniment, així com molts serveis cada cop més informalitzats, com ara neteja o cura d’infants.

			

			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
				
			

			
			
			
			
					Impost de societats reduït al 19 % el 2009 i eliminat el 2013.

					Reducció del període en el qual la SOCIMI no pot vendre els actius que té de set anys (regulació de 2009) a tres (regulació de 2013).

					Capital mínim de 15 milions d’euros el 2009 i 5 milions d’euros el 2013.

					Mínim de tres actius immobiliaris el 2009, reduït a un el 2013.

					Finançament extern màxim del 70 % el 2009 i sense límits el 2013.

					25 % del capital a borsa i mínim de cent accionistes, reduït al 15 % i cinquanta accionistes respectivament el 2013.

